บลจ.กสิกรไทย ออกกองตราสารหนี้ KFF3MZชูผลตอบแทน 1.50% ต่อปี ขายถึง 22 ส.ค.นี้
บลจ.กสิกรไทย ส่งกองทุนตราสารหนี้ต่างประเทศ KFF3MZ อายุโครงการ 3 เดือน ชูโอกาสรับผลตอบแทน 1.50% ต่อปี เปิดเสนอขายถึง 22 ส.ค.นี้
18 ส.ค. 2559

นายชัชชัย สฤษดิ์อภิรักษ์ รองกรรมการผู้จัดการ บริษัทหลักทรัพย์จัดการกองทุน กสิกรไทย จำกัด หรือ บลจ.กสิกรไทย เปิดเผยว่า ในระหว่างวันที่ 16 – 22 สิงหาคม 2559 บลจ.กสิกรไทยจะเปิดเสนอขายกองทุนเปิดเค ตราสารหนี้ต่างประเทศ 3 เดือน แซท (KFF3MZ) ประมาณการผลตอบแทนที่ผู้ถือหน่วยลงทุนคาดว่าจะได้รับที่ 1.50% ต่อปี โดยทั้งกองทุนดังกล่าวมีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี
สำหรับภาวะตราสารหนี้ในสัปดาห์ที่ผ่านมา นายชัชชัยกล่าวว่า “อัตราผลตอบแทนพันธบัตรรัฐบาลไทยปรับตัวเพิ่มขึ้นจากสัปดาห์ก่อนหน้าในเกือบทุกช่วงอายุตราสาร โดยคาดว่าเป็นผลมาจากรายงานตัวเลขการจ้างงานนอกภาคการเกษตรของสหรัฐฯ ในเดือนกรกฎาคมซึ่งออกมาปรับตัวเพิ่มขึ้นดีกว่าที่ตลาดคาดการณ์ ขณะที่อัตราการว่างงานยังคงที่ จึงทำให้ตลาดคาดการณ์ถึงโอกาสที่มากขึ้นของธนาคารกลางสหรัฐฯ (Fed) ในการปรับขึ้นอัตราดอกเบี้ยอีก 1 ครั้งภายในปีนี้ ประกอบกับผลการลงประชามติร่างรัฐธรรมนูญของไทยที่ผ่านไปได้ด้วยดี ส่งผลให้มีแรงขายพันธบัตรเข้าซื้อในสินทรัพย์ที่มีความเสี่ยงสูง และทำให้ผลตอบแทนของพันธบัตรปรับตัวสูงขึ้น ทั้งนี้ มุมมองของบลจ.กสิกรไทย คาดว่าคณะกรรมการนโยบายการเงิน (กนง.) น่าจะยังคงอัตราดอกเบี้ยไว้ที่ระดับ 1.50% ไปจนถึงสิ้นปีนี้ เนื่องจากปัจจัยเสี่ยงภายในประเทศลดลงภายหลังร่างรัฐธรรมนูญผ่านมติเห็นชอบ ทำให้ทิศทางการเมืองมีความชัดเจนขึ้น ประกอบกับเศรษฐกิจไทยยังมีทิศทางขยายตัวอย่างค่อยเป็นค่อยไป”
อย่างไรก็ตาม นายชัชชัยกล่าวว่า สำหรับนักลงทุนที่ยอมรับความเสี่ยงได้ไม่มากนัก หรือผู้ที่ต้องการแบ่งเงินลงทุนเพื่อกระจายความเสี่ยงมาลงทุนในกองทุนตราสารหนี้ บลจ.กสิกรไทยได้เปิดเสนอขายกองทุนตราสารหนี้ต่างประเทศประเภทกำหนดอายุโครงการเป็นประจำทุกสัปดาห์เพื่อเป็นทางเลือกหนึ่งสำหรับผู้ลงทุนที่ต้องการล็อกผลตอบแทนที่แน่นอน
ทั้งนี้ บลจ.กสิกรไทย ยังได้เพิ่มโอกาสรับผลตอบแทนต่อเนื่องให้กับผู้ถือหน่วยลงทุนกับกองทุนตราสารหนี้แบบที่มีกำหนดอายุโครงการ (Fixed Term Fund) ของบลจ.กสิกรไทย ซึ่งเมื่อกองทุนครบกำหนดอายุโครงการ บริษัทจัดการจะนำเงินค่าขายคืนอัตโนมัติไปซื้อหน่วยลงทุนที่ผู้ลงทุนเลือกได้กองทุนใดกองทุนหนึ่งใน 3 กองทุน คือ กองทุนเปิดเค ตลาดเงิน (K-MONEY) กองทุนเปิดเค ตราสารรัฐระยะสั้น (K-TREASURY) หรือกองทุนเปิดเค เอ็มพลัส (K-MPLUS) ซึ่งอยู่ในกลุ่มกองทุนรวมตราสารหนี้ ของบลจ.กสิกรไทย
สำหรับผู้ที่สนใจลงทุนกองทุน KFF3MZ สามารถสอบถามรายละเอียดเพิ่มเติมและขอรับหนังสือชี้ชวนเสนอขายได้ที่ธนาคารกสิกรไทยทุกสาขา หรือสอบถาม KAsset Contact Center 0 2673 3888 หรือที่ www.kasikornasset.com
 
 
 
 
 
 